Heikki Malinen

Heikki Pekka Mikael Malinen (s. 1962) on suomalainen yritysjohtaja. Malinen aloitti Outokummun toimitusjohtajana 15. toukokuuta 2020. Hän on työskennellyt Posti Groupin toimitusjohtajana vuosina 2012–2019. Sitä ennen Malinen oli Pöyry Oyj:n toimitusjohtaja 2008–2012. Hän työskenteli UPM-Kymmene Oyj:llä vuosina 1994–1996 ja 2002–2008.

Koulutukseltaan Malinen on kauppatieteiden maisteri. Hän on suorittanut myös MBA-tutkinnon Harvard Business Schoolissa. Vuosina 1997–2005 Malinen työskenteli Yhdysvalloissa McKinsey & Companyn (1997–1999), Pöyryn (2000–2001) ja UPM-Kymmenen (2002–2005) palveluksessa.

Malinen on OpusCapitan hallituksen puheenjohtaja ja East Officen, Ilmarisen, Outokumpu Oyj:n ja Palta ry:n hallituksen jäsen.

Postin palkkakohu 

Postin Maliselle maksamasta palkasta ja tulospalkkioista nousi kohu vuoden 2019 syksyllä. Kohun aikana Malinen luopui kahden kuukauden palkastaan. Omistajaohjausministeri Sirpa Paatero (sd.) antoi Postin hallitukselle tehtäväksi kohtuullistaa Postin johdon palkkiota.

Malinen sai vuonna 2018 palkkaa ja tulospalkkioita yhteensä 987 764 euroa eli noin 82 000 euroa kuukaudessa. Summaan kuuluu 610 924 euron kokonaispalkka, 82 607 euron lyhyen aikavälin ja 294 234 euron pitkän aikavälin tulospalkkio. Postin hallituksen puheenjohtajan Markku Pohjolan mukaan palkkataso määrittyy sen perusteella, mitä vastaavassa asemassa oleville maksetaan vastaavissa yhtiöissä, ja siihen vaikuttaa myös pääjohtajan menestyminen tehtävässään. Posti ei suostu kertomaan, mihin muihin yrityksiin Malisen palkkatasoa on verrattu. Malisen maksetut palkka ja tulospalkkio olivat suurin toimitusjohtajan valtionyhtiöissä maksettu. Pörssiyhtiöihin verrattuna Postin palkkaus on keskiluokkaa, vaikka Postin tuloskehitys on ollut niitä heikompaa. Posti on lisännyt Malisen palkitsemista 48 % vuosien 2016–2019 välillä. Vuonna 2017 Malisen palkat ja palkkiot olivat yhteensä noin 780 000 euroa, vuonna 2016 vajaat 670 000 euroa ja sitä edeltävinä vuosina alle 600 000 euroa.

Lähteet 

Suomalaiset yritysjohtajat
Elävät henkilöt
Vuonna 1962 syntyneet